Anno Domini millesimo trecentesimo decimo septimo statuta sunt haec apud Cistercium in Capitulo generali. 1.  In primis, ut gloriosae Virginis Mariae in nostris cordibus memoria iugiter devotius imprimatur, et a nobis congruis honoribus veneretur, ordinat generale Capitulum et diffinit quod de cetero commemoratio Beatae Mariae fiat et dicatur antiphona *Spiritus Sanctus superveniet*, et versus *Ecce ancilla Domini*, collecta *Laetifica et adiuva nos*, post horas canonicas extra chorum dicendas ab omnibus personis Ordinis universi. Nomina etiam beatissimorum confessorum Edmundi et Malachiae quorum reliquiae et corpora apud nos sunt in honore, de cetero et in litania Ordinis post beatum Petrum confessorem pronuntientur, in libris cum eorumdem sanctorum nominibus conscribantur. 2.  Item, generale Capitulum cupiens libertates, iura et bonas consuetudines Ordinis nostri in suo robore conservare, prohibet abbatibus Ordinis universi ne ad preces vel minas cuiuscumque principis vel domini temporalis, aliquem praesumat recipere ad habitum regularem, nonobstante quod dicti principes seu domini dicant sibi hoc competere de consuetudine, de iure ; quod si secus actum fuerit, recipiens ipso facto sententiam excommunicationis incurrat, et receptus per patrem abbatem expellatur, nisi super hoc habeat privilegium speciale ; poterunt tamen patres abbates iustas preces pro personis idoneis exaudire. 3.  Item, paci et tranquillitati domus Cistercii providere cupiens, Capitulum generale ordinat et diffinit et districte prohibet, ne abbates, monachi et conversi et famuli abbatum ad Capitulum venientes, in ingressu in Cistercium, arma et cultellos acuminatos deferant secum quoquo modo. Si abbates, monachi et conversi contrarium fecerint, aut scienter famulos suos portare permiserint, excommunicationis sententiam se noverint incurrisse ; famuli culpabiles a servitio Ordinis perpetuo excludantur ; nec in fraudem arma sua dimittant in Cistercio ante ingressum Capituli generalis aut permittant, sub poena praedicta. Ordinat etiam generale Capitulum ut rixae et contentiones evitentur, et quod dabitur prima die Capituli abbati cuilibet in refectorio vel alibi signum et quilibet abbas illud signum dabit famulo suo quod deferet in locum in quo avena libratur ; qui vero illud signum non habuerint nihil reportabunt ; famuli vero ad habendum avenam accedant secundum generationes ordinate. 4.  Item, diffinitionem anno praeterito editam de capellanis monialium sic temperat Capitulum generale, districtius inhibendo ne aliqua persona cuiuscumque status existat de cetero recipiatur in capellanum in abbatiis monialium ad habitum regularem sine patris abbatis illius monasterii petita licentia et obtenta ; nec iam recepti vel recipiendi confessiones monialium audiant absque eiusdem patris abbatis licentia speciali. Si vero in aliquo monasterio monialium huiusmodi capellani de cetero contra istam inhibitionem recipiantur, monasterium supponatur ecclesiastico interdicto quamdiu ibidem moram traxerint, et abbatissae ipsos recipientes excommunicationis vinculo innodantur. 5.  Item, ut in nostris actibus uniformitas observetur, generale Capitulum ordinat et diffinit quod de cetero in principio et in fine comestionis ubique stando, exceptis graviter infirmantibus et impotentibus Domino gratiae devote et humiliter referantur. 6.  Item, cum ex mutuo servitio praemium uberius consequamur, generale Capitulum ordinat quod monachi et conversi Ordinis in communibus infirmitoriis sibi invicem serviant, et personae saeculares ab huiusmodi famulatu, quantum possibile fuerit, excludantur. Illi tamen qui propter intolerabilem infirmitatem sunt ab aliis segregati, saeculares servientes habere poterunt, ubi abbati visum fuerit expedire, et fratres servire nolentes in pane et aqua pro inobedientia puniantur. 7.  Item, ut futuris periculis congruis remediis succurratur, ordinat Capitulum generale quod quandocumque contributionem in Ordine fieri contingit pro necessitatibus et libertatibus Ordinis defendendis, pecunia apud Cistercium conservetur in archa ad hoc assignata, cuius quilibet quatuor primorum abbatum clavem habeat et suum receptorem, solvatur tempore Capituli generalis pro pretio quo recipitur Parisius monetae currentis. 8.  Item, quod nemo de suo bono debet incommodum reportare, Capitulum generale ordinat et diffinit quod quandocumque abbates Ordinis dilationem debitorum impetraverint ab aliquo domino gratiose, ad illa debita et censuras quae debentur personis Ordinis minime extendatur ; qui secus fecerit sententiam excommunicationis incurret ipso facto ; eidem poenae subiaceant qui iam impetrata tali gratia uti praesumerent quoquo modo. 9.  Item, ut vitium proprietatis a personis Ordinis cautius evitetur, districtius inhibet Capitulum generale ne monachi aut conversi officia in monasterio seu extra, non habentes pecuniam penes se retineant quoquo modo. Officiales autem penes se et in sua custodia ex causa et de abbatis licentia poterunt retinere. Abbati tamen suo ea quae habent debent fideliter intimare et de eisdem dicto abbati quandocumque requisiti fuerint reddere rationem ; alioquin poenae proprietariorum per omnia subiacebunt. 10.  Item, cum ab omni illicito et suspecto munere nos doceat propheta penitus abstinere, generale Capitulum a visitatoribus Ordinis istud vult et praecipit districte et inviolabiliter observari, et quod visitatores a quocumque subdito donum quodcumque praeter mandatum seu voluntatem proprii abbatis donantis recipere non praesumant ; quod si secus praesumptum fuerit, tam donans quam recipiens sententiam excommunicationis incurrant ; a qua quidem sententia recipiens minime absolvatur donec de receptis restitutionem fecerit integram et perfectam, vel in proposito fuerit facere satisfactionem quam citius poterit de receptis ; et per praedicata nullum ligari intendit dictum Capitulum nisi donum summam viginti solidorum parvorum turonensium excedat. Moderatas tamen expensas visitator accipere poterit ab abbate, ita tamen ut praemissis nullam fraudem, dolum vel concussionem faciat vel committat. 11.  Item, cum ubi maius periculum et dubietas imminent, sit cautius et clarius procedendum, generale Capitulum circa electiones in Ordine celebrandas ordinat cautius procedendum videlicet quod quandocumque electionem in nostro Ordine in discordia contigerit celebrari, ille qui a duabus partibus electus fuerit, si electa persona fuerit idonea, et electores ad eligendum habiles, per patrem abbatem vel eum cui in praemissis commiserit vices suas, electus modo praedicto absque contradictione qualibet confirmetur ; et quia electio modo debito non procedit absque mutuo consensu eligentium et electi, prohibet Capitulum generale electionem quamcumque confirmari donec electae personae habeatur consensus et ad consentiendum electioni abbas electi ipsum electum inducere teneatur. 12.  Item, cum ea quae sunt arduis laboribus exarata et utiliter recollecta, sint merito ab omnibus personis Ordinis observanda, statuit Capitulum generale quod *Libellus diffinitionum antiquarum* noviter compilatus et omnibus personis Ordinis inviolabiliter et firmiter teneatur, aliis libellis diffinitionum annulatis et penitus revocatis. 13.  Item, cum frequens emissio personarum Ordinis pro culpis ad alia monasteria confusionem pariat et discrimen, generale Capitulum cupiens talium culpabilium evagationem aliqualiter refrenare, ordinat et diffinit quod quicumque abbas monachum suum aut conversum emiserit pro culpa, decem libras turonensium parvorum abbati ad quem missus fuerit, per annum pro expensis refundere teneatur, et emissus ab abbate ad quem missus fuerit vestes et calceamentorum necessaria percipiet prout monachi et conversi illius monasterii professi percipiunt, et secundum patriae qualitatem. Diffinitiones Capituli de huiusmodi emissis editae in suo robore permanebunt prout in nova compilatione diffinitionum plenius continetur. Si quis vero abbas monachum ad se missum pro culpa vel dispersione retinere recusaverit aut conversum, decem libras turonensium parvorum abbati mittenti solvere non omittat, quandocumque ab eodem fuerit requisitus, nisi super hoc per generale Capitulum dispensatum fuerit cum eodem ; monachi et conversi pro culpa emittendi, et si in monasteriis ad quae mittentur moram trahere voluerint, aut de suis monasteriis exire renuerint, pro sua inobedientia carceri mancipentur. 14.  Item, translationes abbatum et abbatissarum in Ordine non fiant de cetero, nisi secundum formam in privilegio domini Clementis Papae IV traditam et expressam, nisi forte per aliquam imminentem utilitatem de domini Cistercii et quatuor primorum abbatum licentia aut saltem alterius ipsorum cum ipso domino Cistercii aliter oportuerit ordinari et concedi. Quicumque vero aliter praesumpserit, tum transferens quam translatus se esse depositos noverint ipso facto auctoritate Capituli generalis. 15.  Item, dubietatis scrupulum volens generale Capitulum a quorumdam mentibus amovere, diffinitioni alias editae de pensionibus concessis vel concedendis abbatibus sponte cedentibus et bene meritis, addit Capitulum generale quod si iterato ad abbatiae regimen contingerit promoveri et inde postmodum sponte cedere, huiusmodi pensio post cessionem non expiret, sed eadem gaudeat libere sicut prius. 16.  Item, ad abolitionem fictae artis alchimiae inhibet Capitulum generale personis Ordinis universi sub poenae excommunicationis latae sententiae in quoquo modo dicta arte uti audeant vel praesumant. Quaecumque vero personae Ordinis quae aliquos uti cognoverint denuntiare sub eadem poena superioribus teneantur. 17.  Item, excessus notabiles personarum Ordinis in pumpis et curiositatibus quae paupertatem monasticam dehonestant, cupiens generale Capitulum refrenare, praecipit personis Ordinis universi ut a multitudine equorum et familiae et a vasis argenteis deferendis se retrahant, et a vestibus pretiosis et nimium coloratis. 18.  Item, expeditionem et promotionem negotiorum Ordinis in romana Curia, generale Capitulum committit domino Cistercii et quatuor primis abbatibus, adiunctis ipsis de Pruliaco et Caroloco abbatibus, in plenaria Ordinis potestate. Negotium etiam de taxatione bonorum immobilium monasteriorum Ordinis in regno Franciae facienda ipsis committit Capitulum generale, sicut alias extitit a generali Capitulo ordinatum. 19.  Item, comestionem carnium monachis confessoribus monialium concedendi generale Capitulum committit domino Cistercii et quatuor primis cuilibet in generatione sua, ut inde faciant quod saluti animarum ipsorum videbitur expedire. 20.  Item, studium promovendorum in partibus Lombardiae committit generale Capitulum domino Cistercii in plenaria Ordinis potestate, ut inde faciat quidquid viderit ad honorem Dei et utilitatem Ordinis pertinere. 21.  Item, contumaciam et rebellionem quorumdam abbatum, qui ad Capitulum generale non venerunt, nec se legitime excusarunt, graviter ferens Capitulum generale ipsos citat, ut sequenti anno veniant, secundum ipsorum demerita puniendi. 22.  Cum abbas de Lucka prope grangiam suam Hamelspringe capellam lapideam aedificare inceperit, Capitulum generale omnibus benefactoribus plenariam participationem bonorum spiritualium in Ordine concedit. 